《海会寺别雪公买舟同舍弟皋儿自十字港抵沙港唐堰唤渡过兰江道中得五章 其五》
清代·姚燮

二更抵唐堰，渡北无一舟。隔江星光低，隐照江干楼。

柳缝趋暗潮，似闻桨声幽。闪动白点微，因知过者鸥。

迟回正无计，瞥见灯影流。久唤遥不闻，怨彼风响仇。

行藏有绝境，达人难预谋。天阔夜方长，水逝心安留？

我生遭险阨，穷趣无不搜。万象黯䨴中，三人眇相俦。

欲止不得宿，欲行安所投？幸遇披蓑翁，涉我枫林陬。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。